[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.1.2008

KOM(2007) 863 endelig

2005/0281 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning til vedtagelsen af Europa-Parlamentets og Rådets direktiv om affald (affaldsrammedirektivet)

2005/0281 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning til vedtagelsen af Europa-Parlamentets og Rådets direktiv om affald (affaldsrammedirektivet)

(EØS-relevant tekst)

1. SAGSFORLØB

Forslag sendt til Europa-Parlamentet og Rådet (dokument KOM(2005)667 endelig – 2005/0281COD): | 26. december 2005 |

Udtalelse afgivet af Det Europæiske Økonomiske og Sociale Udvalg: | 19. juni 2006 |

Udtalelse afgivet under Europa-Parlamentets førstebehandling: | 13. februar 2007 |

Fælles holdning vedtaget: | 20. december 2007 |

2. FORMÅLET MED KOMMISSIONENS FORSLAG

Det overordnede formål med forslaget er at optimere bestemmelserne i affaldsrammedirektivet (75/442/EF) og samtidig bevare hovedlinjerne i dets struktur og de vigtigste af dets bestemmelser.

De vigtigste formål med revisionen af direktivet er:

- at forenkle og modernisere affaldsrammedirektivet såvel som direktiv 75/439/EØF om bortskaffelse af olieaffald og direktiv 91/689/EØF om farligt affald, idet de foreslås ophævet og delvist integreret i affaldsrammedirektivet

- at gennemføre en mere ambitiøs og effektiv affaldsforebyggelsespolitik, bl.a. ved at forpligte medlemsstaterne til at udarbejde affaldsforebyggelsesprogrammer

- at fremme genbrug og genanvendelse af affald.

3. BEMÆRKNINGER TIL DEN FÆLLES HOLDNING

3.1 Generelle bemærkninger

Kommissionen har helt, delvis eller i princippet accepteret 48 af Europa-Parlamentets 120 ændringer fra førstebehandlingen. 54 ændringer er nu enten direkte eller indirekte blevet indføjet i den fælles holdning.

Kommissionen har accepteret alle de ændringer, som havde til formål at gøre definitionerne klarere, eller hvorved der blev tilføjet nye definitioner af udtryk, der optræder i artiklerne. Kommissionen har accepteret ændringer, som præciserede, hvad der menes med et femtrinshierarki for affaldshåndtering og princippet om producentansvar, og har i princippet accepteret ændringer, der indfører yderligere genanvendelses- og genbrugsmål. Kommissionen har ikke accepteret ændringer, som indskrænkede direktivets anvendelsesområde, svækkede direktivets miljøbeskyttelsespotentiale eller skabte urimelige administrative byrder, f.eks. ændringer vedrørende definitionen på nyttiggørelse eller elementer af farligt affald, eller som gik ud på at ændre elementer i bilagene, som er underkastet internationale aftaler.

Rådet har nu indvilliget i (indirekte) at medtage de fleste af Parlamentets ændringer vedrørende biprodukter, producentansvar, forureneren-betaler-princippet og supplerende definitioner.

Efter Kommissionens opfattelse ændrer den fælles holdning, vedtaget den 20. december 2007, ikke ved forslagets principper og sigte og kan derfor acceptere den i uændret form.

3.2 Bemærkninger til de enkelte ændringer

3.2.1 Ændringer, som Kommissionen har accepteret helt, delvist eller i princippet, og som helt, delvits eller i princippet er indarbejdet i den fælles holdning

Ændring 1, 7, 8, 14, 19, 20, 21, 23, 25, 27, 28, 30, 31, 34, 40, 44, 45, 47, 56, 64, 66, 77, 78, 90, 94, 101, 112, 131, 157, 168 og 173 er blevet indarbejdet i forskelligt omfang. Formålet med ændringerne er at tilføje yderligere betragtninger eller definitioner, tilføje præciseringer, indarbejde de reviderede komitologiformuleringer, opstille et femtrinsaffaldshierarki med fleksibel gennemførelse og tilføje artikler om biologisk affald og om håndhævelse og sanktioner. Ændring 141 er medtaget delvist for så vidt angår fremme af separat indsamling af affald. Artikel 35 om (udvidet) producentansvar har Kommissionen accepteret i princippet, under hensyntagen til behovet for at sikre et velfungerende indre marked.

3.2.2 Parlamentets ændringer, som Kommissionen har afvist, men som helt, delvist eller i princippet er indarbejdet i den fælles holdning

Kommissionen har afvist ændring 5 om genbrug, fordi betragtningerne er fokuseret på forkerte miljømål og de praktiske følger ikke er klare. Den er dog delvist indarbejdet i den fælles holdning i en form, som gør anvendelsen heraf klarere, og som er i tråd med femtrinshierarkiet for affald.

Ændring 15, 134, 102, 123 og 126 angår direktivets anvendelsesområde. De blev afvist af Kommissionen, men er nu delvist indarbejdet i den fælles holdning i en snævrere og klarere form, som kan accepteres.

Ændring 39, 81, 82, 86 og 158 blev afvist af Kommissionen, da de ikke var forenelige med Fællesskabets internationale forpligtelser. De er delvist indarbejdet i den fælles holdning i form af yderligere præciseringer i bilagene og betragtningerne.

Ændring 59 om tilladelser blev afvist af Kommissionen, men er indirekte indarbejdet i den fælles holdning i en form, som kan accepteres.

Ændring 107 og 121 blev afvist af Kommissionen, men kernen i disse ændringer (en artikel om biprodukter) er indarbejdet i den fælles holdning på en måde, der stemmer overens med Kommissionens fortolkningsmeddelelse om affald og biprodukter fra februar 2007[1], og kan derfor accepteres.

Ændring 67 og 151 blev afvist af Kommissionen, da de blot var gentagelser fra forordningen om overførsel af affald, men kernen i disse ændringer er indarbejdet i den fælles holdning på en juridisk relevant måde og kan derfor accepteres.

Ændring 4, 24, 36, 89 og 115 blev afvist af Kommissionen af forskellige årsager. De var f.eks. for upræcise, de tilføjede ikke teksten noget nyttigt, de skabte retsusikkerhed eller medførte unødige administrative byrder. Visse dele af disse ændringer er dog, i begrænset udstrækning, indarbejdet i den fælles holdning.

3.2.3 Parlamentets ændringer, som Kommissionen og Rådet har afvist, og som ikke er indarbejdet i den fælles holdning

Ændring 2, 3, 9, 10, 12 og 13 blev afvist af begge institutioner og er ikke indarbejdet. Disse ændringer gik ud på at tilføje betragtninger, som sigtede mod forkerte miljømål eller var for upræcise, eller på at fjerne betragtninger, som forklarede aspekter, der var bibeholdt i den fælles holdning.

Ændring 17, 26, 29 og 32 blev afvist af begge institutioner og er ikke indarbejdet. De vedrørte enten yderligere definitioner på termer, der ikke optræder i den fælles holdning, eller gjorde eksisterende definitioner uklare.

Ændring 169, 48, 170 og 171 blev afvist af begge institutioner og er ikke indarbejdet. Der er ikke nogen fordel ved at knytte den europæiske affaldsliste som bilag til direktivet eller gøre den umiddelbart anvendelig, og formålet med listen er snarere affaldsklassificering end dataindsamling.

Ændring 37 blev afvist af begge institutioner og er ikke indarbejdet, da affaldsforebyggelsesmålene er for præcise – for vanskelige for nogle medlemsstater og ikke ambitiøse nok for andre. Ændring 70 blev afvist, da der er vigtigt, at udviklingen i de nationale affaldsforebyggelsesprogrammer kan måles.

Ændring 84, 85, 87 og 88 blev afvist af begge institutioner og er ikke indarbejdet, da de ikke er forenelige med Fællesskabets internationale forpligtelser.

Ændring 41, 103, 138 og 153 blev afvist af begge institutioner og er ikke indarbejdet, da de krænker Kommissionens initiativret.

Ændring 43, 46, 52, 53, 54, 58, 65, 83, 91, 93, 108, 109 og 127 blev afvist af begge institutioner og er ikke indarbejdet. De ville skabe retsusikkerhed og medføre unødige tvister eller være uigennemførlige eller uhensigtsmæssige inden for rammerne af dette direktiv.

Ændring 50, 51, 52, 60, 61, 68, 71, 72, 79, 80, 161, 172 og 188 blev afvist af begge institutioner og er ikke indarbejdet, da de ville medføre urimelige administrative byrder.

Ændring 98 og 113 blev afvist af begge institutioner og er ikke indarbejdet. De ville indebære sundhedsrisici for mennesker og dyr og ville ophæve det forbud mod at anvende sådant køkken- og madaffald som svinefoder, der er fastsat i lovgivningen om menneskers og dyrs sundhed.

3.2.4 Parlamentets ændringer, som Kommissionen har accepteret fuldt ud, delvist eller i princippet, men som ikke er indarbejdet i den fælles holdning

Ændring 6, 11, 33, 38, 49, 62, 63, 69, 74, 92, 95-97, 104 og 140 har Kommissionen accepteret delvist eller i princippet, men de er ikke indarbejdet. Ændringerne vedrørte den sproglige formulering i betragtningerne, udformningsmæssige ændringer, supplerende definitioner på termer, der ikke optræder i den fælles holdning, procedurekrav, fremme af forberedelse med henblik på genbrug, tilføjelser til bilag IV med eksempler på affaldsforebyggelsesforanstaltninger, frister for affaldsforebyggelsesprogrammerne, mål for affaldsforebyggelse og genanvendelse samt opbevaringstiden for registre over farligt affald.

3.2.5 Andre ændringer, som Rådet har foretaget i forslaget

I artikel 2 såvel som i de ændringer, der svarer til Parlamentets ændringsforslag, er undtagelserne for ikke opgravet forurenet jord, radioaktivt affald, udrangeret sprængstof og visse landbrugsprodukter gjort ubetingede, og der er tilføjet en yderligere undtagelse for sedimenter, der flyttes inden for overfladevand. Derudover udvides undtagelsen for visse materialer fra landbruget til også at omfatte materialer fra skovbruget. I artikel 2 undtages animalske biprodukter fra direktivets anvendelsesområde, undtagen dem, der er bestemt til forbrænding, deponering eller anvendelse i biogas- eller komposteringsanlæg. Kommissionen vil som led i den kommende revision af forordning (EF) nr. 1774/2002 om animalske biprodukter præcisere forskellen mellem udnyttelse af talg som brændstof i dampkedler og bortskaffelse af talg, under hensyntagen til anvendelsen af affaldsforbrændingsdirektivet.

I artikel 3 tilføjes definitionen på 'forberedelse med henblik på genbrug' med henblik på at klarlægge forskellen mellem genbrug af produkter som middel til at forebygge affald og genbrug af affald som en form for affaldshåndtering.

I artikel 3c specificeres forholdet mellem affaldsfasens ophør og genanvendelsesmålene i medfør af anden relevant affaldslovgivning, og det præciseres, hvordan affaldsfasens ophør fastlægges, hvis der ikke er opstillet EU-dækkende kriterier for dette begreb.

I artikel 5 indføres en forpligtelse til separat affaldsindsamling, hvis dette fremmer nyttiggørelse og er teknisk, miljømæssigt og økonomisk muligt.

I artikel 5 og 6 er udvalgsprocedurerne for indførelse af en mekanisme for opstilling af yderligere effektivitetskriterier og for nedgradering af miljømæssigt tvivlsomme nyttiggørelsesoperationer til bortskaffelsesoperationer blevet fjernet.

I artikel 7a, såvel som i forbindelse med femtrinsaffaldshierarkiet ifølge Parlamentets ændringer, specificeres det, at hierarkiet bør anvendes i sammenhæng med livscyklus-tankegangen og de samlede miljøvirkninger, idet der tages hensyn til principperne for forsigtighed og bæredygtighed, teknisk anvendelighed, økonomisk levedygtighed og beskyttelse af ressourcerne samt til de samlede konsekvenser for miljø, menneskers sundhed, økonomi og samfund.

Artikel 8 og 9 ændres for at gøre det klart, at medlemsstaterne kan gøre produktproducenterne ansvarlige for omkostningerne ved håndtering af de pågældende produkter, når de bliver til affald, eller holde dem ansvarlige for uforsvarlig håndtering af affaldet.

Artikel 10 er ændret for at give medlemsstaterne mulighed for at blokere affaldsoverførsler til kommunale forbrændingsanlæg (der betragtes som nyttiggørelsesoperationer), hvis det fastslås, at de pågældende overførsler ville medføre, at nationalt affald i stedet skulle bortskaffes, eller at affaldet ville blive håndteret på en måde, der ikke er i overensstemmelse med deres nationale affaldshåndteringsplan. Det gøres også klart, at principperne om nærhed og egenkapacitet ikke betyder, at hver enkelt medlemsstat skal være i besiddelse af hele spektret af anlæg til endelig nyttiggørelse.

I et nyt stk. 2a i artikel 18 hedder det, at medlemsstaterne kan træffe foranstaltninger til at opretholde deres prioritering af regenerering af olieaffald og bl.a. begrænse overførsel af olieaffald fra deres område til forbrændingsformål.

Med ændringen af artikel 19 indføjes den oprindelige artikel 20 heri, og det gøres klart, at medlemsstaterne kan integrere affaldstilladelsen med andre miljøtilladelser, forudsat at kravene i artikel 19 opfyldes.

Ændringen af artikel 25a tjener til at præcisere Kommissionens mandat til at træffe gennemførelsesforanstaltninger.

Artikel 26 er omstruktureret, og visse dele af affaldshåndteringsplanerne bliver fakultative.

Med ændringen af artikel 26a bliver affaldsforebyggelsesmål i de nationale affaldsforebyggelsesprogrammer fakultative, men benchmarks for disse programmer bliver derimod obligatoriske. Fristen for de første programmer forlænges til fem år efter direktivets ikrafttræden.

Artikel 35 indeholder en ny gennemførelsesforanstaltning, nemlig tilpasning af formlen under R1 i bilag II til de lokale klimaforhold, hvis det viser sig nødvendigt.

4. KONKLUSION

Rådets ændringer bidrager til at gøre forslaget klarere på en række vigtige områder. Den samlede tekst kan accepteres, selv om ændringerne på visse områder svækker forslagets forenklingspotentiale, artiklerne om affaldsforebyggelse og affaldshåndteringsplaner såvel som visse aspekter af det indre marked, hvad produkter og affald til nyttiggørelse angår. Kommissionen kan derfor acceptere den fælles holdning vedtaget den 20. december 2007.

[1] KOM(2007) 59 endelig.